Mosambiigi vabadussõda
Mosambiigi vabadussõda oli sõjaline konflikt Mosambiigi Vabastusrinde (FRELIMO) ja Portugali vahel 25. septembrist 1964 8. septembrini 1974. Sõda lõppes relvarahuga ning iseseisvusläbirääkimistega, mille tagajärjel Mosambiik iseseisvus 25. juunil 1975. Konflikti põhjuseks oli Mosambiigi elanike rahulolematus Portugali poliitikaga, mis järgis peamiselt Portugali enda majandushuve. Samuti oldi rahulolematud, et kohalikel elanikel oli raskusi kõrgkoolidesse pääsemisega ning tähtsamatel töökohtadel töötasid peamiselt portugallased. Suur osa Mosambiigi intelligentsist ja kohalikest poliitikutest oli paguluses naabermaades. Mosambiigi Vabastusrinnet toetasid relvade ja nõustajatega Nõukogude Liit, Hiina ja Kuuba.